Պատասխան.- Ես մեկ անգամ չէ, որ պատասխանել եմ, թե իմ ակտիվությունը սնուցվում է հուսահատությամբ: Աշխատանքն ինձ հանգստություն չի բերում, ընդհակառակը` բացում է դռները մի նոր դժգոհության առաջ: Այն, ինչ ես անում եմ, ինձ մեծ հաճույք է պատճառում, սակայն ես զուրկ եմ ինքս իմ հանդեպ ներողամտությունից: Երբ ես ավարտում եմ հերթական ֆիլմը, սկավառակը կամ շոուն, ես ինձ զգում եմ շատ ավելի վատ, քան աշխատանքը սկսելուց առաջ էր: Ինձ անհրաժեշտ է լինում շտապ խորասուզվել մի նոր նախագծի մեջ: Ես էլեկտրակայան եմ, որի ներսում միախառնված են ամենատարբեր գաղափարներ, մշակույթների պատառիկներ և հակասական զգացմունքներ: Ամոթը, անվստահությունը և ձեռքերը ծալած նստելու անընդունակությունը նույնպես այդ կայանի բաղկացուցիչներն են: